Muita población se convierte a l'islam. Bi ha una teoría popular que explica a conversión de muitos bosnians a lo islam por que ixo permitiba a los bogomils de continar estando diferents tanto d'os catolicos como d'os ortodoxos. Manimenos s'ha de fer notar que os albaneses no heban estato bogomils y tamién se convirtioron mayoritariament, que bi ha testimonios de eslavos catolicos de Bosnia que se convirtioron a la relichión musulmana, y que una d'as zonas de Bosnia de mayor predominio musulmán (Bihac) yera una zona crovate y catolica. Ye més verosimil que a conversión a lo islam siga o deseyo d'os sinyors feudals bosnians de conservar os privilechios. Atros puntos de vista lo explican dende un punto de vista economicista: as ciudatz de Sarajevo y Mostar teneban muita presencia musulmana y yera imposible tener una buena vida social u un prestichio social u puyar socialment sin convertir-se a lo islam. Tamién podió influyir o deseyo de no pagar o impuesto dito harach que heban de pagar os cristians.